ΓΝΩΜΟΔΟΤΗΣΗ αριθ. 5/94 του Ελεγκτικού Συνεδρίου των Ευρωπαϊκών Κοινοτήτων για την πρόταση κανονισμού (ΕΚ) του Συμβουλίου για την τροποποίηση του κανονισμού (ΕΟΚ) αριθ. 729/70 του Συμβουλίου σχετικά με τη χρηματοδότηση της Κοινής Γεωργικής Πολιτικής και την πρόταση κανονισμού (ΕΚ) του Συμβουλίου για την τροποποίηση του Δημοσιονομικού κανονισμού της 21ης Δεκεμβρίου 1977 που εφαρμόζεται στο Γενικό Προϋπολογισμό των Ευρωπαϊκών Κοινοτήτων (94/C 383/03)

ΤΟ ΕΛΕΓΚΤΙΚΟ ΣΥΝΕΔΡΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως τα άρθρα 43 και 209,

τον κανονισμό (ΕΟΚ) αριθ. 729/70 του Συμβουλίου της 21ης Απριλίου 1970 (), σχετικά με τη χρηματοδότηση της κοινής γεωργικής πολιτικής,

το δημοσιονομικό κανονισμό της 21ης Δεκεμβρίου 1977 που εφαρμόζεται στο γενικό προϋπολογισμό των Ευρωπαϊκών Κοινοτήτων (), όπως τροποποιήθηκε τελευταία με τον κανονισμό (ΕΟΚ, ΕΚΑΧ, Ευρατόμ) αριθ. 2730/94 του Συμβουλίου της 31ης Οκτωβρίου 1994 (),

την απόφαση της Επιτροπής, 94/442/ΕΚ, της 1ης Ιουλίου 1994 σχετικά με τη θέσπιση διαδικασίας συμβιβασμού στο πλαίσιο της εκκαθάρισης των λογαριασμών του ΕΓΤΠΕ, Τμήμα « Εγγυήσεων« (),

την πρόταση που υπέβαλε η Επιτροπή την 1η Ιουλίου 1994 (),

το αίτημα, που διατύπωσε το Συμβούλιο, για γνωμοδότηση του Ελεγκτικού Συνεδρίου σχετικά με την πρόταση αυτή, το οποίο παρέλαβε το Συνέδριο στις 2 Σεπτεμβρίου 1994,

Εκτιμώντας:

ότι ένας συνδυασμός έλλειψης πόρων και διαδικαστικών δυσχερειών οδήγησε σε μακροχρόνιες καθυστερήσεις κατά τις αποφάσεις εκκαθάρισης και δημιούργησε αβεβαιότητα, τόσο από νομική όσο και από δημοσιονομική πλευρά, στο επίπεδο των εθνικών διοικήσεων,

ότι αυτό οδήγησε σε μια κατάσταση κατά την οποία η Επιτροπή δεν ήταν σε θέση να παρέχει, στο πλαίσιο της ετήσιας διαδικασίας εκκαθάρισης, εύλογη διαβεβαίωση για την ουσιαστική ορθότητα των δαπανών που έχουν καταχωρηθεί στους λογαριασμούς των κρατών μελών και καταλογιστεί στο γενικό προϋπολογισμό της Κοινότητας καθώς και για το αν πραγματοποιήθηκαν σύμφωνα με την κοινοτική νομοθεσία,

ότι το Συνέδριο κατήγγειλε επανειλημμένως την κατάσταση αυτή, καθώς και την αδυναμία του εσωτερικού ελέγχου των συστημάτων πληρωμής του ΕΓΤΠΕ-Εγγυήσεις και τις παρατυπίες που αποτελούν συνέπειά τους, συγκεκριμένα στον τομέα των επιστροφών κατά την εξαγωγή (),

ότι δεν αναμένεται ότι η Επιτροπή θα είναι σε θέση να ανταποκριθεί στους όρους που θα επέτρεπαν την έκδοση μιας και μοναδικής εμπεριστατωμένης απόφασης 7 κατά συνέπεια, η πρόταση σύμφωνα με την οποία η εκκαθάριση των λογαριασμών διαχωρίζεται σε δύο χωριστές διαδικασίες έχει ως στόχο την αναθεώρηση των στόχων του συστήματος εκκαθάρισης, αποσκοπώντας στη λήψη προληπτικών και διορθωτικών μέτρων συγχρόνως, ή αμέσως μετά τις ενέργειες και στη διοργάνωση καλύτερης συνεργασίας μεταξύ των κρατών μελών και της Επιτροπής,

ότι, στο πλαίσιο αυτό, η οργάνωση και οι διαδικασίες που προτείνονται σε σχέση με τους οργανισμούς πληρωμών, οι οποίοι είναι υπεύθυνοι για την αποκεντρωμένη διαχείριση των κοινοτικών δαπανών, καθώς και η οργάνωση και οι διαδικασίες που αφορούν την ίδια την εκκαθάριση των λογαριασμών, πρέπει να διευκρινιστούν και να ενισχυθούν,

ότι για την εξυγίανση της διαχείρισης του ΕΓΤΠΕ, φαίνεται ότι είναι αναγκαίο να προβλεφθεί η καταβολή τόκων υπερημερίας όταν τα οφειλόμενα ποσά δεν καταβάλλονται στην Επιτροπή κατά τη λήξη της προθεσμίας τους ή, όταν πρέπει να πραγματοποιηθεί η ανάκτηση αχρεωστήτως καταβληθέντων ποσών,

ΕΞΕΔΩΣΕ ΤΗΝ ΠΑΡΑΚΑΤΩ ΓΝΩΜΟΔΟΤΗΣΗ

ΠΡΩΤΟ ΜΕΡΟΣ:

ΓΕΝΙΚΕΣ ΘΕΩΡΗΣΕΙΣ

1. Το Συνέδριο επιβεβαιώνει εκ νέου την εμμονή του στην αρχή της λήψης ενιαίας ετήσιας απόφασης για εκκαθάριση των λογαριασμών του ΕΓΤΠΕ-Εγγυήσεις, όπως τίθεται στον κανονισμό (ΕΟΚ) αριθ. 729/70 στην αρχική του έκδοση. Εκφράζει τη λύπη του για το γεγονός ότι η Επιτροπή δεν μπόρεσε να προωθήσει, σχετικά με το θέμα αυτό, μια ικανοποιητική εφαρμογή αναπτύσσσοντας κατάλληλη μεθοδολογία ελέγχου και διοικητικής ρύθμισης των περιπτώσεων μη συμμόρφωσης ή παρατυπιών, διαθέτοντας για το σκοπό αυτό τα αναγκαία μέσα.

2. Το Συνέδριο διαπίστωσε επανειλημμένως την κατάσταση αυτή τόσο στις ετήσιες όσο και στις ειδικές εκθέσεις του (), καθώς και τη χαμηλή ποιότητα του εσωτερικού ελέγχου των συστημάτων καταβολής των δαπανών του ΕΓΤΠΕ-Εγγυήσεις. Στις εν λόγω εκθέσεις εξέφρασε επίσης τη λύπη του για το γεγονός ότι η διαχείριση του ΕΓΤΠΕ-Εγγυήσεις χαρακτηρίζεται από παρατυπίες, ιδίως στον τομέα των επιστροφών κατά την εξαγωγή, αλλά και στον τομέα των παρεμβάσεων και των αμέσως χορηγούμενων ενισχύσεων.

3. Στο πλαίσιο αυτό, η πρόταση της Επιτροπής φαίνεται ως συμβιβαστική λύση, η οποία λαμβάνει υπόψη τις αδυναμίες της διαδικασίας εκκαθάρισης που διαπιστώθηκαν, χωρίς εντούτοις να τις θεραπεύει πλήρως. Επομένως το Συνέδριο, υπό το πρίσμα των προγενέστερων παρατηρήσεών του, συνιστά σύνεση. Δεδομένου ότι το Συνέδριο ήταν υπέρ της συντόμευσης της περιόδου εκκαθάρισης, συνιστά να σημειωθεί πρόοδος προς την κατεύθυνση αυτή, μετά το πέρας μιας δοκιμαστικής περιόδου που θα αποτελέσει αφορμή για την πραγματοποίηση αξιολόγησης από την Επιτροπή. Πράγματι, το Συνέδριο θεωρεί ότι η Επιτροπή θα πρέπει, μεταξύ άλλων, να στηριχθεί στα πρώτα αποτελέσματα της διαδικασίας συμβιβασμού, η οποία προβλέπεται στο άρθρο 5, παράγραφος 2, εδάφιο γ) της πρότασής της, για να μπορέσει, στη συνέχεια να αιτιολογήσει μια ουσιαστικότερη πιθανή τροποποίηση των κειμένων που ισχύουν.

4. Στην πρόταση της Επιτροπής προβλέπεται ότι η συντόμευση της διαδικασίας εκκαθάρισης δεν θα εφαρμόζεται στις δημοσιονομικές συνέπειες των περιπτώσεων κατά τις οποίες σημειώθηκαν παρατυπίες. Το Συνέδριο, μεριμνώντας για την προάσπιση των νομίμων δικαιωμάτων της Ευρωπαϊκής Ένωσης, πέραν του αυστηρώς περιορισμένου τομέα των παρατυπιών, είναι υπέρ της επέκτασης των εξαιρέσεων για τη συντόμευση αυτή, στις περιπτώσεις αμελειών, όπως προβλέπουν οι ίδιες οι διατάξεις του άρθρου 8, παράγραφος 2 του κανονισμού (ΕΟΚ) αριθ. 729/70.

5. Με την προοπτική αυτή το Συνέδριο υποβάλλει παρακάτω συγκεκριμένες παρατηρήσεις που θα μπορούν, κατά τη γνώμη του, να βελτιώσουν τη διατύπωση του κειμένου που προτάθηκε.

ΔΕΥΤΕΡΟ ΜΕΡΟΣ:

ΕΙΔΙΚΕΣ ΠΑΡΑΤΗΡΗΣΕΙΣ

Α) Σχετικά με την πρόταση για τροποποίηση του κανονισμού αριθ. 729/70

Έγκριση οργανισμών πληρωμών

6. Δεδομένου ότι οι οργανισμοί πληρωμών διαδραματίζουν ρόλο-κλειδί στο πλαίσιο της εφαρμογής της πολιτικής του ΕΓΤΠΕ-Εγγυήσεις, το Συνέδριο τονίζει ότι είναι αναγκαίο να καταρτιστούν με επιμέλεια διεξοδικές διαδικασίες για την έγκρισή τους. Κατά συνέπεια, τα κριτήρια που πρέπει να πληρούν οι οργανισμοί πληρωμών, ή οι φορείς στους οποίους οι εν λόγω οργανισμοί έχουν μεταβιβάσει εξουσίες, πρέπει να καθοριστούν με σαφήνεια από την Επιτροπή στο πλαίσιο των όρων για την έγκριση που προβλέπονται στο άρθρο 4, παράγραφος 7 του κανονισμού (ΕΟΚ) αριθ. 729/70. Εξάλλου, προκειμένου να αποφευχθούν οι αποκλίσεις σχετικά με τις αξιολογήσεις των συστημάτων εσωτερικού ελέγχου και διοικητικής οργάνωσης των οργανισμών πληρωμών, κάθε εθνική έγκριση πρέπει να χορηγείται βάσει ειδικής γνώμης της Επιτροπής.

Διαδικασία εκκαθάρισης των λογαριασμών

7. Στην πρόταση της Επιτροπής, η πράξη εκκαθάρισης των λογαριασμών διαχωρίζεται σε δύο χωριστές ελεγκτικές διαδικασίες:

α) σε ετήσιο έλεγχο, από ανεξάρτητους ελεγκτές, των λογαριασμών των οργανισμών πληρωμών, βασιζόμενο στα διαθέσιμα δικαιολογητικά τους, προορισμός του οποίου θα είναι να επιβεβαιώνεται ότι τα έσοδα και τα έξοδα ενός και μοναδικού οικονομικού έτους έχουν καταχωρηθεί ορθά, πλήρως και αξιόπιστα στους λογαριασμούς 7

β) σε πολυετείς ελέγχους συμφωνίας () που αφορούν διάφορα οικονομικά έτη, οι οποίοι αποσκοπούν στην εξακρίβωση της υπόστασης των πράξεων στις οποίες βασίζονται και της συμμόρφωσης των αντίστοιχων δαπανών και εσόδων με την κοινοτική νομοθεσία.

Προκειμένου να εξασφαλίζεται η συνοχή της καθολικής διαδικασίας εκκαθάρισης, είναι αναγκαίο να καθοριστούν με σαφήνεια οι στόχοι, η εμβέλεια και η μεθοδολογία που θα ακολουθείται για καθεμία από αυτές τις δύο ελεγκτικές φάσεις.

8. Η ετήσια απόφαση για την εκκαθάριση των λογαριασμών πρέπει να βασίζεται, σε μεγάλο βαθμό, σε βεβαιώσεις που θα αφορούν την πληρότητα, την ορθότητα και την αξιοπιστία των λογαριασμών των οργανισμών πληρωμών. Τονίζοντας το γεγονός ότι η Επιτροπή φέρει την τελική ευθύνη και δεδομένης της ζωτικής σημασίας των εν λόγω βεβαιώσεων στο πλαίσιο αυτό, στον αναθεωρημένο κανονισμό πρέπει να αναφέρεται ότι:

α) οι οργανισμοί, οι οποίοι ελέγχουν τους λογαριασμούς, πρέπει να είναι τόσο από λειτουργική όσο και από ιεραρχική πλευρά, ανεξάρτητοι από τους οργανισμούς πληρωμών (άρθρο 4, παράγραφος 3, εδάφιο α) του κανονισμού (ΕΟΚ) αριθ. 729/70) 7

β) η ονομασία των οργανισμών που θα ελέγχουν τους λογαριασμούς πρέπει να ανακοινώνεται στην Επιτροπή (άρθρο 4, παράγραφος 3, εδάφιο α) του κανονισμού (ΕΟΚ) αριθ. 729/70) 7

γ) η Επιτροπή, προτού να βασιστεί στις βεβαιώσεις και για να εξασφαλίζει τον ομοιογενή και αξιόπιστο χαρακτήρα τους, πρέπει να εξακριβώνει κατά πόσο οι έλεγχοι εκτελέστηκαν σύμφωνα με διεθνώς παραδεκτά ελεγκτικά πρότυπα, συμπεριλαμβανομένης της εξέτασης της αποτελεσματικότητας των συστημάτων εσωτερικού ελέγχου, (άρθρο 5, παράγραφος 1, εδάφιο α) του κανονισμού (ΕΟΚ) αριθ. 729/70) και κατά πόσο τα αποτελέσματα παρέχουν επαρκή βάση για τις βεβαιώσεις αυτές.

9. Ο έλεγχος συμφωνίας πρέπει να βασίζεται σε πράξεις. Πρέπει να εξετάζει, βάσει αντιπροσωπευτικού δείγματος, κατά πόσο οι πιστώσεις του προϋπολογισμού του ΕΓΤΠΕ-Εγγυήσεις δαπανήθηκαν σύμφωνα με την κοινοτική νομοθεσία. Επίσης, ο εν λόγω έλεγχος θα πρέπει να περιλαμβάνει την εξέταση της νομιμότητας και της κανονικότητας των πράξεων που αποτελούν έρεισμα, καθιστώντας δυνατό τον εντοπισμό των τελικών δικαιούχων, ειδικότερα στις επισφαλείς περιοχές, καθώς και την υπόσταση των γενεσιουργών γεγονότων.

10. Το Συνέδριο θεωρεί ότι, για τους λόγους σύνεσης που επικαλείται το ίδιο στην παράγραφο 3 παραπάνω, η άμεση συντόμευση της περιόδου εκκαθάρισης, η οποία καθορίστηκε από την Επιτροπή ότι θα είναι τριετής και θα καλύπτει το τρέχον οικονομικό έτος καθώς και τα δύο προηγούμενα οικονομικά έτη (άρθρο 5, παράγραφος 2, εδάφιο γ) του κανονισμού (ΕΟΚ) αριθ. 729/70), είναι υπερβολική και θα πρέπει να αυξηθεί σε πέντε χρόνια, καλύπτοντας το τρέχον καθώς και τα τέσσερα προηγούμενα οικονομικά έτη. Λόγω του νέου αυτού χρονικού προσδιορισμού και προκειμένου να εξασφαλιστεί η πραγματική κάλυψη όλων των δαπανών, η Επιτροπή θα πρέπει να καθιερώσει, στην αρχή κάθε έτους, ένα πολυετές αναθεωρούμενο πρόγραμμα για τους ελέγχους συμφωνίας, που να καλύπτει το τρέχον έτος καθώς και τα επόμενα τέσσερα έτη. Θα πρέπει δε συγχρόνως να συντάσσει έκθεση δραστηριότητας σχετικά με τους ελέγχους που διενεργήθηκαν κατά τη διάρκεια του προηγούμενου έτους (άρθρο 5, παράγραφος 2, εδάφιο (β) του κανονισμού (ΕΟΚ) αριθ. 729/70).

11. Οι αποφάσεις που λαμβάνονται ως απόρροια των ελέγχων συμφωνίας, είτε συνιστούν αφαίρεση είτε προσθήκη στην κοινοτική χρηματοδότηση, θα έχουν σχέση κάθε φορά με συγκεκριμένους τομείς του προϋπολογισμού και, συνήθως, θα καλύπτουν τις δαπάνες που αφορούν περισσότερα από ένα οικονομικά έτη. Για να εξασφαλιστεί η δέουσα διαφάνεια, στις αποφάσεις αυτές θα πρέπει να αναφέρονται λεπτομερώς, για καθένα από τα κράτη μέλη, τα ποσά κατά τομέα (τομείς) του προϋπολογισμού, καθώς και κατά οικονομικό έτος (έτη).

12. Τέλος, φαίνεται ότι είναι αναγκαίο να καθοριστούν συγκεκριμένες προθεσμίες για όλα τα στάδια της διαδικασίας εκκαθάρισης, ιδίως για να αποφεύγεται η παρατεταμένη διατήρηση φακέλων που δεν έχουν κλείσει. Επίσης, είναι απαραίτητο να προβλεφθούν τόκοι υπερημερίας στην περίπτωση κατά την οποία οφειλόμενα ποσά, με συγκεκριμένες ημερομηνίες λήξης προθεσμίας, καταβάλλονται με καθυστέρηση, καθώς και κατά την ανάκτηση αχρεωστήτως καταβληθέντων ποσών.

13. Το Συνέδριο επισημαίνει ότι η Επιτροπή έλαβε ήδη απόφαση () σχετικά με διαδικασία συμβιβασμού, στο πλαίσιο των αποτελεσμάτων του ελέγχου συμφωνίας, όπως προβλέπει το άρθρο 5, παράγραφος 2, εδάφιο γ) του κανονισμού (ΕΟΚ) αριθ. 729/70, τελευταία παράγραφος του αναθεωρημένου κανονισμού. Δεδομένης της πιθανής επίπτωσης της νέας αυτής διαδικασίας στις μελλοντικές αποφάσεις εκκαθάρισης, η Επιτροπή θα πρέπει να αξιολογήσει με προσοχή τη διαδικασία συμβιβασμού και το αποτέλεσμά της μετά την εμπειρία ορισμένων ετών, αλλά το αργότερο μέχρι τις 31. 12. 1998.

Αξιολόγηση του νέου συστήματος

14. Οι μεταβολές στο πλαίσιο των διαδικασιών εκκαθάρισης των λογαριασμών, όπως προτείνονται επί του παρόντος, είναι σημαντικές. Από πολλές πλευρές, είναι δύσκολο να προβλεφθεί η επίπτωσή τους στην εφαρμογή της πολιτικής του ΕΓΤΠΕ-Εγγυήσεις. Κατά συνέπεια, το Συνέδριο θεωρεί ότι η Επιτροπή θα πρέπει να υποβάλει στις αρμόδιες για τον προϋπολογισμό αρχές, πριν από τις 31. 12. 1998, αξιολόγηση της λειτουργίας των νέων διαδικασιών που να καλύπτει:

- την έγκριση των οργανισμών πληρωμών 7

- τη βεβαίωση των λογαριασμών 7

- τον έλεγχο συμφωνίας 7

- τη διαδικασία συμβιβασμού.

Η αξιολόγηση αυτή θα πρέπει επίσης να διαβιβαστεί στο Ελεγκτικό Συνέδριο (άρθρο 2 του προτεινόμενου κανονισμού).

Β) Σχετικά με την πρόταση για τροποποίηση του Δημοσιονομικού Κανονισμού

15. Η πρόταση της Επιτροπής έχει ως στόχο την προσαρμογή των διατάξεων του δημοσιονομικού κανονισμού σύμφωνα με τις τροποποιήσεις που προτείνει η ίδια για τον κανονισμό (ΕΟΚ) αριθ. 729/70.

16. Το Συνέδριο θεωρεί ότι οι συστάσεις στις οποίες προέβη παραπάνω σχετικά με τον κανονισμό αυτό εφαρμόζονται, τηρουμένων των αναλογιών, στην πρόταση τροποποίησης του δημοσιονομικού κανονισμού. Εντούτοις, το Συνέδριο πιστεύει ότι το άρθρο 102, παράγραφος 5, το οποίο αφορά τα αποτελέσματα του ελέγχου συμφωνίας, θα πρέπει να καλύπτει και τη δυνατότητα αύξησης των δαπανών.

ΤΡΙΤΟ ΜΕΡΟΣ:

ΠΡΟΤΑΣΕΙΣ ΤΡΟΠΟΠΟΙΗΣΗΣ

17. Στους συνημμένους πίνακες, το Συνέδριο παρουσιάζει τις τροποποιήσεις και τις παρατηρήσεις σχετικά με την πρόταση της Επιτροπής, οι οποίες αναφέρονται στο πρώτο και το δεύτερο μέρος.

>ΘΕΣΗ ΠΗΝΑΚΑ>

>ΘΕΣΗ ΠΗΝΑΚΑ>

Η παρούσα γνωμοδότηση εγκρίθηκε από το Ελεγκτικό Συνέδριο στο Λουξεμβούργο κατά τη συνεδρίασή του της 15ης Δεκεμβρίου 1994.

Για το Ελεγκτικό Συνέδριο

Andrι J. MIDDELHOEK

Πρόεδρος

() EE αριθ. L 94 της 28. 4. 1970, σ. 13.

() ΕΕ αριθ. L 356 της 31. 12. 1977.

() ΕΕ αριθ. L 293 της 12. 11. 1994, σ. 7.

() ΕΕ αριθ. L 182 της 16. 7. 1994, σ. 45.

() ΕΕ αριθ. C 284 της 12. 10. 1994, σ. 5 και COM(94) 240 της 1. 7. 1994.

() α) Ετήσιες εκθέσεις:

α) - Παρατηρήσεις σχετικές με τη διαδικασία εκκαθάρισης:

α) - Ετήσια έκθεση για το 1986, παράγραφος 5.26 (ΕΕ αριθ. C 336 της 15. 12. 1987).

α) - Ετήσια έκθεση για το 1988, παράγραφος 5.1-5.32 (ΕΕ αριθ. C 312 της 12. 12.1989).

α) - Παρατηρήσεις σχετικές με τα κράτη μέλη:

α) - Ετήσια έκθεση για το 1989 (ΕΕ αριθ. C 313 της 12. 12. 1990).

α) - Ετήσια έκθεση για το 1990 (ΕΕ αριθ. C 324 της 13. 12. 1991).

α) - Ετήσια έκθεση για το 1991 (ΕΕ αριθ. C 330 της 15. 12. 1992).

α) - Ετήσια έκθεση για το 1992 (ΕΕ αριθ. C 309 της 16. 11. 1993).

α) - Ετήσια έκθεση για το 1993 (ΕΕ αριθ. C 327 της 24. 11. 1994).

β) Ειδικές εκθέσεις:

α) - Αριθ. 2/89 για τα νωπά και μεταποιημένα οπωροκηπευτικά (ΕΕ C 128 της 24. 5. 1989).

α) - Αριθ. 2/90 για τη διαχείριση και τον έλεγχο των επιστροφών κατά την εξαγωγή (ΕΕ αριθ. C 133 της 31. 5. 1990).

α) - Αριθ. 2/92 για τις επιστροφές κατά την εξαγωγή που καταβάλλονται σε επιλεγέντες σημαντικούς εμπόρους (ΕΕ αριθ. C 101 της 22. 4. 1992).

α) - Αριθ. 4/93 για την εφαρμογή του συστήματος των ποσοστώσεων στο γαλακτοκομικό τομέα (ΕΕ C 227 της 23. 8. 1993).

α) - Αριθ. 7/93 σχετικά με τις απάτες και τις παρατυπίες στο γεωργικό τομέα (ΕΕ C 307 της 13. 11. 1993).

α) - Αριθ. 8/93 για την κοινή οργάνωση της αγοράς στον τομέα του ακατέργαστου καπνού (ΕΕ C 64 της 2. 3. 1994).

() Έλεγχος της υπόστασης των γενεσιουργών γεγονότων και της νομιμότητας/κανονικότητας των δαπανών.

() Απόφαση της Επιτροπής της 1. 7. 1994 σχετικά με τη θέσπιση διαδικασίας συμβιβασμού στο πλαίσιο της εκκαθάρισης των λογαριασμών του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) τμήμα « Εγγυήσεων », ΕΕ αριθ. L 182/45 της 16. 7. 1994.